Добрыя дзеці
*Алесь Гарун*

Паставілі дзеці сіло[[1]](#footnote-1). Вераб’я

Хацелі злавіць на пацеху[[2]](#footnote-2),

Злавілі сініцу, крычаць: — Вой­я­я!

А радасці колькі, а смеху!

Імчацца да маці: — Сінічка, глядзі!

— А дзе ж вы ўзялі́? — Злавілі,

Дастань ты ёй клетку, хутчэй пасадзі.

— Нядобра вы, дзеткі, зрабілі!

— Мы будзем яе і паіць і карміць,

Спявала б нам птушка прыгожа.

— Ах, дзеткі! У няволі яна замаўчыць,

Спяваць у няволі не можа...

Успомніце толькі, як нудна сядзець,

Як з хаты мароз не пушчае.

То ж дзень, вам здаецца, як тыдзень ідзець,

Хоць я і ўсяк разважаю.

А птушку вы хочаце з хаткі яе

Ўзяць, пасадзіць у чужую...

Не мучце, пусціце, рыбулькі мае,

На волю яе залатую.

I матчыны словы ў сэрцах дзяцей

Ласка́выя струны кранулі,

I добрыя дзеці — пры́клад для людзей! —

Сініцы свабоду вярнулі.

1. *Сіло́* — прыстасаванне ў выглядзе петляў для лоўлі птушак і дробных жывёл. [↑](#footnote-ref-1)
2. *На* *паце́ху* — для забавы. [↑](#footnote-ref-2)